Man bliver ikke populær af det, men regeringen gør det nødvendige, sagde statsministeren, der samtidig erkendte, at nulvækst er urealistisk.

Da statsminister Lars Løkke Rasmussen (V) for 31 år siden debuterede på en stemmesedlen – til byrådsvalget i Græsted-Gilleleje i 1985 – sagde hans mor til ham, at han ikke kunne være populær alle steder.

Det har han taget til sig.

- Måske jeg har efterlevet det lidt for grundigt. Men som politikere er vi nødt til at gøre det, vi mener, er rigtigt og ansvarligt, sagde Lars Løkke Rasmussen, da han tidligere tirsdag eftermiddag holdt sin åbningstale i Folketinget.

Penge til fremtidens velfærd

Og statsministerens popularitet er næppe vokset blandt de studerende og de danskere, der er født fra 1958 til 1978. For mens de studerende må leve med en lavere SU-ydelse, må de 38-58-årige finde sig at gå et halvt år senere på pension.

- Vi skaffer penge til fremtidens velfærd. Det er ansvarligt, sagde statsministeren og fortsatte:

- Når Danmark har en SU, der nok er verdens mest generøse, så giver vi lidt mindre i stipendier, lidt flere og bedre lånemuligheder og et ekstra jobfradrag efter færdiggjort uddannelse, så de kommer godt i gang med arbejdslivet. Og lægger nogle af de sparede penge i en kompetencepulje til bedre uddannelser. Det er ansvarligt.

- Forskellen er, om der er penge i kassen

Ifølge regeringens forslag vil der i 2020 være dobbelt så mange penge i 2020, som hvis man lader stå til.

- Det giver plads til en offentlig vækst på 0,5 procent. Det er ansvarligt, sagde statsministeren, der samtidig kom med en erkendelse.

Han gik nemlig til valg på nulvækst. Men, forklarede han:

- De bundne opgaver kan ikke vente. Og vi vil mere end status quo. Så finder vi pengene. I stedet for at sidde på hænderne, sagde han og fortsatte:

- Andre gik til valg på en offentlig vækst på 0,6 procent om året. 0,5 procent eller 0,6 procent? Er det som nat og dag? Det synes jeg ikke. Er det her den store forskel manifesterer sig i dansk politik? Nej, vel? Den reelle forskel er, om der er penge i kassen. Om der er råd til de 0,5 eller 0,6 procent.

Hvis man ikke vil gøre noget for at skaffe pengene, så har man heller ikke nogle penge at bruge. Der findes ingen gratis omgang Lars Løkke Rasmussen (V), statsminister

"Rigtige penge"

Der skal være ”rigtige penge bag”, når de ”rigtige problemer for rigtige mennesker” skal løses, pointerede statsministeren. Eksempelvis kræftmedicin, penge til plejehjem til demente og mere efteruddannelse.

- Hvis man ikke vil gøre noget for at skaffe pengene, så har man heller ikke nogle penge at bruge. Der findes ingen gratis omgang, sagde han med slet skjult adresse til Socialdemokratiet, der ikke mener, der er behov for at finde et ekstra råderum. Partiet er imod skattelettelserne, og når man ikke skal finde pengene til dem, behøver man ikke gøre det helt store, lyder argumentationen i det store oppositionsparti.

Opsparing frem for regning

Det nytter ikke noget at undervurdere vælgerne, for de kan sagtens gennemskue politikernes gavementalitet, mener statsministeren.

- De ved godt, at vi skal tjene pengene, før vi kan bruge dem. Det gælder for det offentlige budget. Lige så vel som familiens budget. Det, der betyder noget for danskerne, er, om vi kan indfri deres berettigede forventninger til fremtiden. Både at kernevelfærden fungerer og er tidsvarende. Og at en dansk familie har samme muligheder i hverdagen som en familie syd for grænsen eller på den anden side af Øresund.

Det er ifølge Lars Løkke Rasmussen en ”falsk modsætning”, når partier siger, at det handler om velfærd eller skattelettelser.

- Regeringens politik er både-og. Vi efterlader ikke en ubetalt regning i børneværelset. Vi opretter en børneopsparing til næste generation, sagde statsministeren.